સૌથી પ્રથમ શક્યતા પ્રમાણે કર્ણાટકના રાજ્યપાલ સ્વાભાવિક પણે અને બંધારણીની જોગવાઈ પ્રમાણે સૌથી વધુ બેઠકો પ્રાપ્ત કરનાર ભાજપને સરકાર રચવા માટે આમંત્રણ આપી શકે છે અને ભાજપને સ્પષ્ટ બહુમતિ માટે ઘટતા નવ સભ્યો ભાજપ સરકારને સમર્થન આપે તે માટે જબરદસ્ત દોડધામ સાથેની રાજરમત ચાલી રહી છે. ભાજપના રાષ્ટ્રીય અધ્યક્ષ અમિતભાઈ શાહ અને તેમના વિષ્ટિકારો કોંગ્રેસ અને જેડીએસના સભ્યોને તોડવામાં કેટલા સફળ થાય છે તે જોવાનું રહ્યું...! એક અપક્ષ સભ્ય ભાજપની છાવણીમાં પહોંચી ગયા હોવાના સમાચાર મળ્યા છે તો જેડીએસના પાંચ સભ્યો ઉપરાંત કોંગ્રેસના લીંગાયત સમાજના કેટલાક સભ્યો સાથે ભાજપના નેતાઓ સતત સંપર્કમાં છે. એક અહેવાલ પ્રમાણે કોંગ્રેસના સાતેક જેટલા સભ્યો ગાયબ થઈ ગયા છે અથવા સંપર્ક વિહોણા થયા છે.